钦定古今图书集成/理学汇编/文学典/第137卷 > 《徐师曾文体明辩》 > 《命》
## 钦定古今图书集成/理学汇编/文学典/第137卷 > 《徐师曾文体明辩》 > 《命》

按：朱子曰：“命犹令也。字书大曰命，小曰令。”此命、令之
别也。上古王言同称为命，或以命官，如《书说命》《冏命》
是也；或以封爵，如《书微子之命》《蔡仲之命》是也；或以
饬职，如《书毕命》是也；或以锡赉，如《书文侯之命》是也；
或传遗诏，如书《顾命》是也。秦并天下，改命曰制。汉、唐
而下，则以策书、封爵、制诰、命官，而命之名亡矣。然周
文之见于《左传》者犹存，故首录之，以备一体。